প্রয়াত হলেন প্রখ্যাত ধ্রুপদী সঙ্গীতশিল্পী বালমুরলীকৃষ্ণ। চার দশকেরও বেশি সময় ধরে কর্নাটকী ধ্রুপদী সঙ্গীতকে সমৃদ্ধ করে রেখেছিলেন তিনি। বয়স হয়েছিল ৮৬ বছর। বেশ কিছু দিন ধরেই ভুগছিলেন। মঙ্গলবার নিজের বাড়িতেই প্রয়াত হন এই নক্ষত্র। পুরো নাম মঙ্গলমপল্লি বালমুরলীকৃষ্ণ। ১৯৩০-এ অন্ধ্রপ্রদেশের পূর্ব গোদাবরী জেলার শঙ্করগুপ্তমে জন্ম। খুব ছোটবেলাতেই মাকে হারান। বাবার হাত ধরে সঙ্গীতের হাতেখড়ি। বাঁশি, বেহালা এ সব শুনতে শুনতেই কৈশোরে পা রেখেছেন তিনি। মা ভাল বীণা বাজাতে পারতেন। ছেলের সঙ্গীতের প্রতি টান বুঝতে পেরে তাঁকে গানের স্কুলে ভর্তি করে দেন বাবা। মাত্র ১৫ বছর বয়সেই কর্নাটকী সঙ্গীতের বিভিন্ন রাগে রপ্ত হয়ে ওঠেন বালমুরলী। তবে শুধু ধ্রপদী সঙ্গীতই নয়, একই সঙ্গে সমসাময়িক গানেও সমান স্বচ্ছন্দ্য ছিলেন তিনি। একাধিক বাদ্যযন্ত্র বাজাতে পারতেন। দিয়েছেন অজস্র সুর। শুধু তামিলেই নয়, তেলুগু, সংস্কৃত, কন্নড়-সহ নানা ভাষার গানেও দিয়েছেন সুর। অন্তত ২৫ হাজার অনুষ্ঠান করেছেন। যুগলবন্দী করেছেন ধ্রুপদী সঙ্গীতের একাধিক প্রখ্যাত শিল্পীদের সঙ্গে। কে নেই সেই তালিকায়! পণ্ডিত ভীমসেন জোশী থেকে কিশোরী আমোনকার, উস্তাদ হরিপ্রসাদ চৌরাসিয়া থেকে পণ্ডিত যশরাজ, উস্তাদ জাকির হুসেন। গেয়েছেন রবীন্দ্রসঙ্গীতও। গানের পাশাপাশি বেশ কিছু তামিল ও তেলুগু সিনেমায় অভিনয়ও করেছেন তিনি। ১৯৬৭ সালে ‘ভক্ত প্রহ্লাদ’ ছবি দিয়ে অভিনয় জগতে পা রাখেন বালমুরলী। পেয়েছেন পদ্মশ্রী, পদ্মভূষণ, পদ্মবিভূষণ-সহ নানা সম্মান। ১৯৭৬ সালে ‘হংসগীত’ ছবিতে এবং ১৯৮৭ সালে ‘মাধবাচার্য্য’ সিনেমায় সুর দিয়ে পেয়েছিলেন জাতীয় পুরস্কারে। পেয়েছেন বেশ কিছু রাজ্য পুরস্কারও।